title: Europos narkotikų ir narkomanijos stebėsenos centro valdybos sprendimas 2019 m. birželio 28 d. dėl vidaus taisyklių dėl tam tikrų duomenų subjektų teisių apribojimų, susijusių su asmens duomenų tvarkymu EMCDDA vykdant savo funkcijas

text:
16.1.2020

                  LT

                  Europos Sąjungos oficialusis leidinys

                  L 12/29

         EUROPOS NARKOTIKŲ IR NARKOMANIJOS STEBĖSENOS CENTRO VALDYBOS SPRENDIMAS
         2019 m. birželio 28 d.
         dėl vidaus taisyklių dėl tam tikrų duomenų subjektų teisių apribojimų, susijusių su asmens duomenų tvarkymu EMCDDA vykdant savo funkcijas
         EMCDDA VALDYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. spalio 23 d. Europos Parlamento ir Tarybos reglamentą (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (1), ypač į jo 25 straipsnį,
         atsižvelgdama į 2006 m. gruodžio 12 d. Europos Parlamento ir Tarybos reglamentą (EB) Nr. 1920/2006 dėl Europos narkotikų ir narkomanijos stebėsenos centro (2), ypač į jo 6 ir 9 straipsnius,
         atsižvelgdama į 2019 m. gegužės 29 d. EDAPP nuomonę ir EDAPP rekomendacijas dėl naujojo reglamento 25 straipsnio ir vidaus taisyklių,
         kadangi:

                     (1)

                     EMCDDA veiklą vykdo pagal pirmiau nurodytą Tarybos reglamentą (EB) Nr. 1920/2006;

                     (2)

                     pagal Reglamento (ES) 2018/1725 25 straipsnio 1 dalį 14–22, 35 ir 36 straipsnių taikymo, taip pat 4 straipsnio taikymo tiek, kiek jo nuostatos atitinka 14–22 straipsniuose numatytas teises ir prievoles, apribojimai turėtų būti nustatomi pagal EMCDDA priimtas vidaus taisykles, jeigu nėra nustatyti pagal teisės aktus, priimtus remiantis Sutartimis;

                     (3)

                     šios vidaus taisyklės, įskaitant jų nuostatas dėl apribojimo reikalingumo ir proporcingumo įvertinimo, neturėtų būti taikomos, kai teisės akte, priimtame remiantis Sutartimis, numatyta apriboti duomenų subjekto teises;

                     (4)

                     EMCDDA, vykdydamas savo pareigas duomenų subjekto teisių atžvilgiu pagal Reglamentą (ES) 2018/1725, atsižvelgia į tai, ar taikoma kuri nors tame reglamente numatyta išimtis;

                     (5)

                     vykdydamas savo administracines funkcijas EMCDDA gali vykdyti administracinius tyrimus, drausmines procedūras, preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis, nagrinėti informavimo apie pažeidimus atvejus, vykdyti (oficialias ir neoficialias) procedūras priekabiavimo atveju, nagrinėti vidaus ir išorės skundus, vykdyti vidaus auditus, duomenų apsaugos pareigūno atliekamus tyrimus, kaip numatyta Reglamento (ES) 2018/1725 45 straipsnio 2 dalyje, ir vidaus (IT) saugumo tyrimus;

                     (6)

                     EMCDDA tvarko kelių kategorijų asmens duomenis, įskaitant faktinius duomenis (objektyvius duomenis, kaip antai identifikavimo duomenis, kontaktinius duomenis, profesinius duomenis, administracinius duomenis, iš konkrečių šaltinių gautus duomenis, elektroninius pranešimus ir srauto duomenis) ir (arba) kokybinius duomenis (subjektyvius duomenis, kaip antai su bylomis susijusius duomenis, pavyzdžiui, teisinius motyvus, elgsenos duomenis, vertinimus, veiklos ir poelgių duomenis, duomenis, susijusius su procedūros arba veiklos dalyku arba dėl to pateiktus duomenis);

                     (7)

                     duomenų valdytojas yra EMCDDA, atstovaujamas direktoriaus, neatsižvelgiant į tai, kam duomenų valdytojo funkcijos yra perduodamos EMCDDA viduje pagal tai, kas yra atsakingas už konkrečias asmens duomenų tvarkymo operacijas;

                     (8)

                     asmens duomenys saugiai laikomi elektroninėje aplinkoje arba popieriniu formatu, užkertant kelią galimybei neteisėtai su jais susipažinti ar neteisėtai juos perduoti asmenims, kuriems tų duomenų nebūtina žinoti. Tvarkomi asmens duomenys yra laikomi ne ilgiau, negu reikia ir tinkama tiems tikslams, kuriems jie yra tvarkomi, tai yra ne ilgiau, negu nurodyta EMCDDA duomenų apsaugos pranešimuose, pranešimuose apie privatumą arba įrašuose;

                     (9)

                     šios vidaus taisyklės turėtų būti taikomos visoms duomenų tvarkymo operacijoms, kurias EMCDDA atlieka vykdydamas administracinius tyrimus, drausmines procedūras, preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis, pranešimų apie pažeidimus procedūras, (oficialias ir neoficialias) procedūras priekabiavimo atvejais, nagrinėdamas vidaus ir išorės skundus, vykdydamas vidaus auditus ir duomenų apsaugos pareigūno atliekamus tyrimus, kaip numatyta Reglamento (ES) 2018/1725 45 straipsnio 2 dalyje, (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU);

                     (10)

                     šios taisyklės turėtų būti taikomos duomenų tvarkymo operacijoms, kurios atliekamos prieš pradedant pirmiau minėtas procedūras, per tas procedūras ir atliekant stebėseną, atsižvelgus į tų procedūrų rezultatus. Jose taip pat turėtų būti numatyta, kad EMCDDA teikia su savo vykdomais administraciniais tyrimais nesusijusią pagalbą nacionalinėms institucijoms ir tarptautinėms organizacijoms ir bendradarbiauja su jomis;

                     (11)

                     kai taikomos šios vidaus taisyklės, EMCDDA turi pagrįsti, kodėl apribojimai demokratinėje visuomenėje yra būtinai reikalinga ir proporcinga priemonė ir kaip jie atitinka pagrindinių teisių ir laisvių esmę;

                     (12)

                     atsižvelgiant į tai, EMCDDA, vykdydamas pirmiau minėtas procedūras, ypač procedūras, susijusias su teise į informacijos teikimą, teise susipažinti su duomenimis, reikalauti juos ištaisyti, ištrinti, teise apriboti jų tvarkymą, teise į tai, kad apie asmens duomenų saugumo pažeidimą būtų pranešta duomenų subjektui, arba teise į pranešimų konfidencialumą, kaip įtvirtinta Reglamente (ES) 2018/1725, privalo kiek galėdamas gerbti duomenų subjektų pagrindines teises;

                     (13)

                     tačiau EMCDDA gali būti įpareigotas apriboti informacijos teikimą duomenų subjektui arba kitas duomenų subjekto teises tam, kad apsaugotų, visų pirma, savo paties tyrimus, kitų viešojo sektoriaus institucijų tyrimus ir procedūras bei su jo tyrimais ir kitomis procedūromis susijusių kitų asmenų teises;

                     (14)

                     tad EMCDDA gali apriboti informaciją, kad apsaugotų tyrimą ir kitų duomenų subjektų pagrindines teises ir laisves;

                     (15)

                     EMCDDA turėtų periodiškai stebėti, ar sąlygos, dėl kurių taikomas apribojimas, tebetaikomos, o jeigu tos sąlygos nebetaikomos, panaikinti apribojimą;

                     (16)

                     duomenų valdytojas turėtų informuoti duomenų apsaugos pareigūną atidėjimo ir peržiūrų atvejais,

               PRIĖMĖ ŠĮ SPRENDIMĄ:

            1 straipsnis
            Dalykas ir taikymo sritis

               1.   Remiantis Reglamento (ES) 2018/1725 25 straipsniu, šiame sprendime nustatytos taisyklės dėl to, kokiomis sąlygomis EMCDDA vykdydamas 2 dalyje nurodytas procedūras gali apriboti 14–21, 35 ir 36 straipsniuose, taip pat 4 straipsnyje nurodytų teisių taikymą.

               2.   Šis sprendimas taikomas EMCDDA administracinių funkcijų srityje vykdomoms asmens duomenų tvarkymo operacijoms, kurias centras atlieka vykdydamas administracines apklausas, drausmines procedūras, preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis, nagrinėdamas pranešimus apie pažeidimus, vykdydamas (oficialias ir neoficialias) procedūras priekabiavimo atvejais, nagrinėdamas vidaus ir išorės skundus, vykdydamas vidaus auditus ir duomenų apsaugos pareigūno atliekamus tyrimus, kaip numatyta Reglamento (ES) 2018/1725 45 straipsnio 2 dalyje, (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU).

               3.   Tvarkomi šių kategorijų duomenys: faktiniai duomenys (objektyvūs duomenys, tokie kaip identifikavimo duomenys, kontaktiniai duomenys, profesiniai duomenys, administraciniai duomenys, iš konkrečių šaltinių gauti duomenys, elektroniniai pranešimai ir srauto duomenys) ir (arba) kokybiniai duomenys (subjektyvūs duomenys, tokie kaip su bylomis susiję duomenys, pavyzdžiui, teisiniai motyvai, elgsenos duomenys, vertinimai, veiklos ir poelgių duomenys, duomenys, susiję su procedūros arba veiklos dalyku arba dėl to pateikti duomenys).

               4.   EMCDDA, vykdydamas savo pareigas duomenų subjekto teisių atžvilgiu pagal Reglamentą (ES) 2018/1725, atsižvelgia į tai, ar taikoma kuri nors tame reglamente nustatyta išimtis.

               5.   Laikantis šiame sprendime nustatytų sąlygų gali būti apribojamos šios teisės: teisė į informacijos teikimą duomenų subjektams, teisė susipažinti su duomenimis, reikalauti juos ištaisyti, ištrinti, teisė apriboti jų tvarkymą, teisė į tai, kad apie asmens duomenų saugumo pažeidimą būtų pranešta duomenų subjektui, arba teisė į pranešimų konfidencialumą.

            2 straipsnis
            Duomenų valdytojas ir apsaugos priemonės

               1.   Siekiant užtikrinti, kad duomenų saugumas nebūtų pažeistas, duomenys nenutekėtų ir nebūtų neteisėtai atskleisti, taikomos šios apsaugos priemonės:

                           a)

                           popieriniai dokumentai laikomi saugiose spintose ir prieiga prie jų suteikiama tik įgaliotiems darbuotojams;

                           b)

                           visi elektroniniai duomenys laikomi naudojantis saugia EMCDDA saugumo standartus atitinkančia IT taikomąja programa, taip pat specialiuose elektroniniuose aplankuose, prie kurių prieiga suteikiama tik įgaliotiems darbuotojams; Reikiamo lygmens prieiga suteikiama individualiai;

                           c)

                           duomenų bazė apsaugoma slaptažodžiu, kuris įvedamas naudojantis vieno prisijungimo sistema ir yra automatiškai susietas su naudotojo identifikavimo kodu ir slaptažodžiu. Keisti naudotojus griežtai draudžiama. E. įrašai laikomi saugiai, užtikrinant juose esančių duomenų konfidencialumą ir privatumą;

                           d)

                           visi asmenys, turintys prieigą prie duomenų, privalo laikytis įpareigojimo saugoti konfidencialumą.

               2.   Duomenų tvarkymo operacijų duomenų valdytojas yra EMCDDA, atstovaujamas direktoriaus, kuris duomenų valdytojo funkciją gali perduoti. Duomenų subjektai informuojami apie įgaliotą duomenų valdytoją duomenų apsaugos pranešimais arba įrašais, skelbiamais EMCDDA interneto svetainėje ir (arba) intranete.

               3.   1 straipsnio 3 dalyje nurodytas asmens duomenų saugojimo laikotarpis neturi būti ilgesnis, negu reikia ir tinkama tiems tikslams, kuriems duomenys yra tvarkomi. Šis laikotarpis jokiu atveju negali būti ilgesnis už 5 straipsnio 1 dalyje nurodytuose duomenų apsaugos pranešimuose, pranešimuose apie privatumą arba įrašuose nustatytą duomenų saugojimo laikotarpį.

               4.   Jeigu EMCDDA svarsto galimybę taikyti apribojimą, reikia įvertinti riziką duomenų subjektų teisėms ir laisvėms, ypač riziką kitų duomenų subjektų teisėms ir laisvėms bei riziką, kad EMCDDA tyrimai arba procedūros gali netekti poveikio, pavyzdžiui, kad gali būti sunaikinti įrodymai. Rizika duomenų subjektų teisėms ir laisvėms visų pirma, be kita ko, yra rizika reputacijai, rizika teisei į gynybą ir rizika teisei būti išklausytam.

            3 straipsnis
            Apribojimai

               1.   EMCDDA visus apribojimus taiko tik siekdamas:

                           a)

                           užtikrinti nusikalstamų veikų prevenciją, tyrimą, atskleidimą, baudžiamąjį persekiojimą už jas, įskaitant apsaugą nuo grėsmių visuomenės saugumui ir šių grėsmių prevenciją, arba bausmių vykdymą;

                           b)

                           kitų svarbių tikslų, grindžiamų Sąjungos arba valstybės narės bendraisiais viešaisiais interesais, ypač Sąjungos bendros užsienio ir saugumo politikos tikslų arba svarbių Sąjungos arba valstybės narės ekonominių arba finansinių interesų, įskaitant pinigų, biudžeto ir mokesčių reikalus, visuomenės sveikatą ir socialinę apsaugą;

                           c)

                           užtikrinti Sąjungos institucijų ir įstaigų vidaus saugumą, įskaitant jų elektroninių ryšių tinklų saugumą;

                           d)

                           apsaugoti teismų nepriklausomumą ir teismo procesą;

                           e)

                           užtikrinti reglamentuojamųjų profesijų etikos pažeidimų prevenciją, tyrimą, nustatymą ir patraukimą baudžiamojon atsakomybėn už juos;

                           f)

                           užtikrinti stebėsenos, tikrinimo ar reguliavimo funkciją, kuri (net jeigu tik kartais) yra susijusi su viešosios valdžios įgaliojimų vykdymu a–c punktuose nurodytais atvejais;

                           g)

                           duomenų subjekto apsaugą arba kitų asmenų teisių ir laisvių apsaugą.

               2.   Konkrečiais atvejais siekdamas pirmiau 1 dalyje aprašytų tikslų EMCDDA gali taikyti apribojimus asmens duomenims, kuriais keičiamasi su Komisijos tarnybomis arba kitomis Sąjungos institucijomis, organais, agentūromis ir tarnybomis, valstybių narių arba trečiųjų šalių kompetentingomis institucijomis arba tarptautinėmis organizacijomis, jeigu:

                           a)

                           naudojimąsi tomis teisėmis ir tų prievolių vykdymą Komisijos tarnybos ar kitos Sąjungos institucijos, organai, agentūros ir tarnybos gali apriboti remdamosi kitais Reglamento (ES) 2018/1725 25 straipsnyje nurodytais aktais, to reglamento IX skyriumi arba kitų Sąjungos institucijų, organų, agentūrų ir tarnybų steigimo aktais;

                           b)

                           naudojimąsi tomis teisėmis ir tų prievolių vykdymą valstybių narių kompetentingos institucijos gali apriboti remdamosi Europos Parlamento ir Tarybos reglamento (ES) 2016/679 (3) 23 straipsnyje nurodomais aktais arba nacionalinėmis priemonėmis, kuriomis į nacionalinę teisę perkeliamos Europos Parlamento ir Tarybos direktyvos (ES) 2016/680 (4) 13 straipsnio 3 dalis, 15 straipsnio 3 dalis arba 16 straipsnio 3 dalis;

                           c)

                           naudojimasis tomis teisėmis ir tų prievolių vykdymas gali kelti grėsmę EMCDDA bendradarbiavimui su trečiosiomis šalimis arba tarptautinėmis organizacijomis vykdant savo užduotis.

                     Prieš pradėdamas taikyti apribojimus pirmos pastraipos a ir b punktuose nurodytais atvejais, EMCDDA konsultuojasi su atitinkamomis Komisijos tarnybomis, Sąjungos institucijomis, organais, agentūromis, tarnybomis arba valstybių narių kompetentingomis institucijomis, nebent EMCDDA yra aišku, kad galimybė taikyti apribojimą yra numatyta viename iš minėtuose punktuose nurodytų aktų.

               3.   Bet kuris apribojimas turi būti reikalingas ir proporcingas atsižvelgiant į riziką duomenų subjektų teisėms ir laisvėms ir atitikti demokratinėje visuomenėje galiojančių pagrindinių teisių ir laisvių esmę.

               4.   Jeigu svarstoma galimybė taikyti apribojimą, remiantis šiomis taisyklėmis įvertinamas jo reikalingumas ir proporcingumas. Kiekvienu atveju apribojimas atskaitomybės tikslais yra dokumentuojamas vidaus vertinimo rašte.

               5.   Vos tik aplinkybių, dėl kurių taikytas apribojimas, nelieka, apribojimai kuo greičiau panaikinami. Ypač tada, kai manoma, kad dėl naudojimosi apribota teise nustatyto apribojimo poveikis neišnyks arba dėl naudojimosi apribota teise nebus pakenkta kitų duomenų subjektų teisėms arba laisvėms.

            4 straipsnis
            Duomenų apsaugos pareigūno atliekama peržiūra

               1.   Jeigu duomenų valdytojas pagal šį sprendimą apriboja duomenų subjektų teisių taikymą arba pratęsia apribojimą, EMCDDA nepagrįstai nedelsdamas informuoja savo duomenų apsaugos pareigūną (toliau – DAP). Duomenų valdytojas leidžia DAP susipažinti su įrašu, kuriame užfiksuotas apribojimo reikalingumo ir proporcingumo įvertinimas, ir dokumentuoja DAP dalyvavimą įvairiose procedūrose.

               2.   DAP gali raštu prašyti, kad duomenų valdytojas peržiūrėtų taikomus apribojimus. Duomenų valdytojas raštu informuoja DAP apie prašytos peržiūros rezultatus.

               3.   Duomenų valdytojas informuoja DAP, kai apribojimas panaikinamas.

            5 straipsnis
            Informacijos teikimas duomenų subjektui

               1.   Deramai pagrįstais atvejais ir šiame sprendime nustatytomis sąlygomis duomenų valdytojas gali apriboti teisę gauti informaciją vykdant šias duomenų tvarkymo operacijas:

                           a)

                           vykdant administracinius tyrimus ir drausmines procedūras;

                           b)

                           vykdant preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis;

                           c)

                           vykdant informavimo apie pažeidimus procedūras;

                           d)

                           vykdant (oficialias ir neoficialias) procedūras priekabiavimo atvejais;

                           e)

                           nagrinėjant vidaus ir išorės skundus;

                           f)

                           atliekant vidaus auditus;

                           g)

                           vykdant duomenų apsaugos pareigūno atliekamus tyrimus pagal Reglamento (ES) 2018/1725 45 straipsnio 2 dalį;

                           h)

                           vykdant (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU).

                     Duomenų apsaugos pranešimuose, pranešimuose apie privatumą arba įrašuose, kaip nurodyta Reglamento (ES) 2018/1725 31 straipsnyje, kurie yra skelbiami EMCDDA interneto svetainėje arba intranete ir kuriuose duomenų subjektai informuojami apie savo teises vykstant tam tikrai procedūrai, EMCDDA pateikia informaciją apie galimą tų teisių apribojimą. Nurodoma, kokios teisės gali būti apribotos, apribojimo priežastys ir galima trukmė.

               2.   Jeigu tai yra proporcinga, nepažeisdamas 3 dalies nuostatų EMCDDA taip pat nepagrįstai nedelsdamas raštu informuoja kiekvieną duomenų subjektą, kuris vykdant konkrečią duomenų tvarkymo operaciją yra laikomas suinteresuotuoju subjektu, apie jo teises, susijusias su esamais arba būsimais apribojimais.

               3.   Jeigu EMCDDA visiškai arba iš dalies apriboja informacijos teikimą 2 dalyje nurodytiems duomenų subjektams, jis surašo apribojimo priežastis ir teisinį pagrindą pagal šio sprendimo 3 straipsnį, taip pat apribojimo reikalingumo ir proporcingumo įvertinimą.
               Įrašas ir, jei taikytina, dokumentai, kuriuose išdėstytos pagrindinės faktinės ir teisinės aplinkybės, registruojami. Įrašai pateikiami Europos duomenų apsaugos priežiūros pareigūnui, jam paprašius.

               4.   3 dalyje nurodytas apribojimas taikomas tol, kol išnyksta priežastys, dėl kurių jis yra taikomas.
               Jeigu priežasčių taikyti apribojimą nebėra, EMCDDA pateikia informaciją duomenų subjektui apie pagrindines priežastis, dėl kurių taikomas apribojimas. Kartu EMCDDA informuoja duomenų subjektą apie teisę bet kuriuo metu pateikti skundą Europos duomenų apsaugos priežiūros pareigūnui arba teisę į teisminį teisių gynimą Europos Sąjungos Teisingumo Teisme.
               EMCDDA peržiūri apribojimo taikymą kas šešis mėnesius nuo apribojimo taikymo pradžios ir užbaigus atitinkamą apklausą, procedūrą arba tyrimą. Vėliau duomenų valdytojas kas šešis mėnesius peržiūri, ar kurį nors apribojimą būtina taikyti ir toliau.

            6 straipsnis
            Duomenų subjekto teisė susipažinti su duomenimis

               1.   Deramai pagrįstais atvejais, šiame sprendime nustatytomis sąlygomis ir jei tai yra reikalinga bei proporcinga, duomenų valdytojas gali apriboti teisę susipažinti su duomenimis vykdant šias duomenų tvarkymo operacijas:

                           a)

                           administracinius tyrimus ir drausmines procedūras;

                           b)

                           preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis;

                           c)

                           informavimo apie pažeidimus procedūras;

                           d)

                           (oficialias ir neoficialias) procedūras priekabiavimo atvejais;

                           e)

                           nagrinėjant vidaus ir išorės skundus;

                           f)

                           vidaus auditus;

                           g)

                           duomenų apsaugos pareigūno atliekamus tyrimus pagal Reglamento (ES) 2018/1725 45 straipsnio 2 dalį;

                           h)

                           (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU).

                     Jeigu duomenų subjektai prašo leisti susipažinti su savo asmens duomenimis, kurie yra tvarkomi vienoje ar keliose konkrečiose bylose arba vykdant konkrečią duomenų tvarkymo operaciją, pagal Reglamento (ES) 2018/1725 17 straipsnį EMCDDA vertina prašymą tik tų asmens duomenų atžvilgiu.

               2.   Jeigu EMCDDA visiškai arba iš dalies apriboja Reglamento (ES) 2018/1725 17 straipsnyje nurodytą teisę susipažinti su duomenimis, jis atlieka šiuos veiksmus:

                           a)

                           atsakydamas į duomenų subjekto prašymą informuoja suinteresuotąjį duomenų subjektą apie taikomą apribojimą, pagrindines jo taikymo priežastis, galimybę pateikti skundą Europos duomenų apsaugos priežiūros pareigūnui arba pasinaudoti teisminiu teisių gynimu Europos Sąjungos Teisingumo Teisme;

                           b)

                           vidaus vertinimo rašte dokumentuoja apribojimo priežastis, įskaitant apribojimo reikalingumo, proporcingumo ir trukmės įvertinimą.

                     Pagal Reglamento (ES) 2018/1725 25 straipsnio 8 dalį a punkte nurodytos informacijos pateikimas gali būti atidėtas, ji gali būti neteikiama arba ją pateikti gali būti atsisakyta, jei dėl jos pateikimo nebeveiktų nustatytas apribojimas.
               EMCDDA peržiūri taikomą apribojimą kas šešis mėnesius nuo jo taikymo pradžios ir užbaigus atitinkamą tyrimą. Vėliau duomenų valdytojas kas šešis mėnesius peržiūri, ar kurį nors apribojimą būtina taikyti ir toliau.

               3.   Įrašas ir, jei taikytina, dokumentai, kuriuose išdėstytos pagrindinės faktinės ir teisinės aplinkybės, registruojami. Įrašai pateikiami Europos duomenų apsaugos priežiūros pareigūnui, jam paprašius.

            7 straipsnis
            Teisė reikalauti ištaisyti, ištrinti duomenis ir teisė apriboti duomenų tvarkymą

               1.   Deramai pagrįstais atvejais, šiame sprendime nustatytomis sąlygomis ir jei tai yra reikalinga ir proporcinga, duomenų valdytojas gali apriboti teisę reikalauti duomenis ištaisyti, ištrinti ir teisę apriboti duomenų tvarkymą vykdant šias duomenų tvarkymo operacijas:

                           a)

                           administracinius tyrimus ir drausmines procedūras;

                           b)

                           preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis;

                           c)

                           informavimo apie pažeidimus procedūras;

                           d)

                           (oficialias ir neoficialias) procedūras priekabiavimo atvejais;

                           e)

                           nagrinėjant vidaus ir išorės skundus;

                           f)

                           vidaus auditus;

                           g)

                           duomenų apsaugos pareigūno atliekamus tyrimus pagal Reglamento (ES) 2018/1725 45 straipsnio 2 dalį;

                           h)

                           (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU).

               2.   Jeigu EMCDDA visiškai arba iš dalies apriboja teisę reikalauti duomenis ištaisyti, ištrinti ir teisę apriboti duomenų tvarkymą, nurodytas Reglamento (ES) 2018/1725 18 straipsnyje, 19 straipsnio 1 dalyje ir 20 straipsnio 1 dalyje, jis atlieka šio sprendimo 6 straipsnio 2 dalyje nurodytus veiksmus ir užregistruoja įrašą pagal šio sprendimo 6 straipsnio 3 dalį.

            8 straipsnis
            Pranešimas apie asmens duomenų saugumo pažeidimą duomenų subjektui ir elektroninių pranešimų konfidencialumas

               1.   Deramai pagrįstais atvejais, šiame sprendime nustatytomis sąlygomis ir jei tai yra reikalinga bei proporcinga, duomenų valdytojas gali apriboti teisę gauti pranešimą apie asmens duomenų saugumo pažeidimą vykdant šias duomenų tvarkymo operacijas:

                           a)

                           administracinius tyrimus ir drausmines procedūras;

                           b)

                           preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis;

                           c)

                           informavimo apie pažeidimus procedūras;

                           d)

                           vykdant (oficialias ir neoficialias) procedūras priekabiavimo atvejais;

                           e)

                           nagrinėjant vidaus ir išorės skundus;

                           f)

                           vidaus auditus;

                           g)

                           duomenų apsaugos pareigūno atliekamus tyrimus pagal Reglamento (ES) 2018/1725 45 straipsnio 2 dalį;

                           h)

                           (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU).

               2.   Deramai pagrįstais atvejais, šiame sprendime nustatytomis sąlygomis ir jei tai yra reikalinga ir proporcinga, duomenų valdytojas gali apriboti teisę į elektroninių pranešimų konfidencialumą vykdant šias duomenų tvarkymo operacijas:

                           a)

                           administracinius tyrimus ir drausmines procedūras;

                           b)

                           preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis;

                           c)

                           vykdant informavimo apie pažeidimus procedūras;

                           d)

                           oficialias procedūras priekabiavimo atvejais;

                           e)

                           nagrinėjant vidaus ir išorės skundus;

                           f)

                           (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU).

               3.   Jeigu EMCDDA apriboja Reglamento (ES) 2018/1725 35 ir 36 straipsniuose nurodytą pranešimą duomenų subjektui apie asmens duomenų saugumo pažeidimą arba elektroninių pranešimų konfidencialumą, jis užfiksuoja ir užregistruoja apribojimo priežastis pagal šio sprendimo 5 straipsnio 3 dalį. Taikoma šio sprendimo 5 straipsnio 4 dalis.

            9 straipsnis
            Įsigaliojimas
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Lisabonoje 2019 m. birželio 28 d.

                  Valdybos vardu

                  pirmininkė

               Laura D’ARRIGO

            (1)  OL L 295, 2018 11 21, p. 39.

            (2)  OL L 376, 2006 12 27, p. 1.

            (3)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

            (4)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuriuo panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).


title: Europos Parlamento ir Tarybos Sprendimas (ES) 2020/33 2020 m. sausio 15 d. kuriuo Jordanijos Hašimitų Karalystei suteikiama papildoma makrofinansinė parama

text:
17.1.2020

                  LT

                  Europos Sąjungos oficialusis leidinys

                  L 14/1

         EUROPOS PARLAMENTO IR TARYBOS SPRENDIMAS (ES) 2020/33
         2020 m. sausio 15 d.
         kuriuo Jordanijos Hašimitų Karalystei suteikiama papildoma makrofinansinė parama
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 212 straipsnio 2 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         laikydamiesi įprastos teisėkūros procedūros (1),
         kadangi:

                     (1)

                     Sąjungos ir Jordanijos Hašimitų Karalystės (toliau – Jordanija) santykiai plėtojami pagal Europos kaimynystės politiką (toliau – EKP). 1997 m. lapkričio 24 d. Jordanija pasirašė Europos ir Viduržemio jūros regiono šalių susitarimą, steigiantį Europos Bendrijų bei jų valstybių narių ir Jordanijos Hašimitų Karalystės asociaciją (2) (toliau – Asociacijos susitarimas); jis įsigaliojo 2002 m. gegužės 1 d. Pagal Asociacijos susitarimą per 12 metų trukmės pereinamąjį laikotarpį Sąjunga ir Jordanija palaipsniui sukūrė laisvosios prekybos erdvę. Be to, 2007 m. įsigaliojo Europos bendrijos ir Jordanijos Hašimitų Karalystės susitarimas pasikeičiant laiškais dėl abipusių liberalizavimo priemonių ir iš dalies keičiantis EB ir Jordanijos asociacijos susitarimą bei pakeičiantis to susitarimo I, II, III ir IV priedus bei 1 ir 2 protokolus (3). 2010 m. Sąjunga ir Jordanija susitarė dėl aukštesnio lygio partnerystės statuso, kuris apima platesnes bendradarbiavimo sritis. 2011 m. liepos 1 d. įsigaliojo 2009 m. gruodį parafuotas Europos Sąjungos ir Jordanijos Hašimitų Karalystės protokolas, kuriuo nustatomas ginčų sprendimo mechanizmas, taikytinas ginčams pagal Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Jordanijos Hašimitų Karalystės asociaciją, prekybos nuostatas (4). Dvišalis politinis dialogas ir ekonominis bendradarbiavimas buvo toliau plėtojami pagal Asociacijos susitarimą, ES ir Jordanijos partnerystės prioritetus ir 2017–2020 m. laikotarpio bendrą paramos sistemą;

                     (2)

                     siekdama stiprinti parlamentinę demokratiją ir teisinę valstybę, 2011 m. Jordanija pradėjo įgyvendinti nemažai politinių reformų. Buvo įsteigtas Konstitucinis Teismas ir nepriklausoma rinkimų komisija, o Jordanijos Parlamentas priėmė daugelį svarbių įstatymų, įskaitant Rinkimų įstatymą ir Politinių partijų įstatymą, taip pat įstatymus, susijusius su decentralizacija ir savivaldybėmis. Be to, priimta teisės aktų patobulinimų, susijusių su teismų nepriklausomumu ir moterų teisėmis;

                     (3)

                     Jordanijos ekonomika smarkiai nukentėjo nuo užsitęsusių konfliktų regione, visų pirma kaimyninėse šalyse – Irake ir Sirijoje. Tie neramumai regione padarė didelę žalą išorės pajamoms ir suvaržė viešuosius finansus. Jie turėjo neigiamo poveikio turizmui ir tiesioginių užsienio investicijų srautams, o prekybos keliai ilgą laiką buvo blokuojami. Taip pat keletą metų buvo sutrikdytas gamtinių dujų srautas iš Egipto, todėl reikėjo pirkti energiją iš alternatyvių šaltinių aukštesne kaina. Be to, Jordanijos ekonomikai poveikį padarė ir didelis Sirijos pabėgėlių srautas, dėl jo padidėjo spaudimas Jordanijos fiskalinei pozicijai, viešosioms paslaugoms ir infrastruktūrai;

                     (4)

                     po trejų metų (2012–2015 m.) rezervinio susitarimo dėl 2 000 mln. USD, 2016 m. rugpjūčio mėn. Jordanijos institucijos ir Tarptautinis valiutos fondas (toliau – TVF) susitarė dėl antrosios ekonominio koregavimo programos, kurią papildė trejų metų 723 mln. USD išplėstinė fondo priemonė (toliau – IFP). 2019 m. gegužės mėn. IFP programa buvo pratęsta iki 2020 m. kovo mėn.;

                     (5)

                     2016 m. gruodžio mėn. Sąjunga priėmė (5) antrąją 200 mln. EUR makrofinansinės paramos programą (toliau – MFP-II) paskolų pavidalu, atsižvelgdama į 2016 m. kovo mėn. Jordanijos prašymą ir 2015 m. baigtą įgyvendinti pirmąją 180 mln. EUR makrofinansinės paramos programą. MFP-II priimta vykdant įsipareigojimą, prisiimtą 2016 m. vasario 4 d. Londone įvykusioje konferencijoje „Parama Sirijai ir visam regionui“, kurioje Sąjunga įsipareigojo 2016–2017 m. skirti 2 390 mln. EUR pabėgėlių krizės labiausiai paveiktoms šalims, įskaitant Jordaniją. 2017 m. rugsėjo 19 d. įsigaliojo susitarimo memorandumas, kuriame nustatytos politinės sąlygos, susijusios su MFP-II. Pirmoji MFP-II dalis buvo išmokėta 2017 m. spalio 17 d., o antroji dalis – 2019 m. birželio 21 d., įgyvendinus sutartas politikos priemones;

                     (6)

                     į sprendimą (ES) 2016/2371 buvo įtrauktas bendras Europos Parlamento, Tarybos ir Komisijos pareiškimas, kuriame Komisija, atsižvelgdama į fiskalinius sunkumus ir išskirtines aplinkybes, kurias Jordanija patiria dėl to, kad priėmė daug sirų (Jordanijos institucijų duomenimis, 1,3 mln.), įsipareigojo prireikus pateikti naują pasiūlymą dėl makrofinansinės paramos Jordanijai pratęsimo ir padidinimo, kai bus sėkmingai užbaigta MFP-II, ir su sąlyga, kad bus laikomasi įprastų išankstinių tokios paramos teikimo sąlygų, įskaitant Komisijos atnaujintą Jordanijos išorės finansavimo poreikių vertinimą;

                     (7)

                     nuo 2017 iki 2019 m. užsitęsęs regioninis nestabilumas, didelis naftos kainų svyravimas ir skolinimosi išlaidų didėjimas besiformuojančiose rinkose visame pasaulyje toliau neigiamai veikė Jordanijos ekonomiką. Todėl vėl sulėtėjo ekonomikos augimas, labai padidėjo nedarbas, sumažėjo mokestinių pajamų surinkimas ir atsirado naujų fiskalinių ir išorės finansavimo poreikių;

                     (8)

                     šiomis sudėtingomis aplinkybėmis Sąjunga ir tarptautinė bendruomenė dar kelis kartus vėliau įsipareigojo paremti Jordaniją, visų pirma 2017 m. balandžio mėn. Briuselio konferencijoje „Parama Sirijos ir viso regiono ateičiai“, 2017 m. liepos mėn. ES ir Jordanijos asociacijos taryboje ir 2018 m. balandžio mėn. įvykusioje II-ojoje Briuselio konferencijoje „Parama Sirijos ir viso regiono ateičiai“. 2019 m. vasario mėn. įvykusioje Londono iniciatyvos konferencijoje ir 2019 m. kovo mėn. įvykusioje III-iojoje Briuselio konferencijoje tarptautiniai ir regioniniai paramos teikėjai, įskaitant Sąjungą, dar kartą patvirtino savo ketinimus remti Jordanijos pastangas išsaugoti makroekonominį stabilumą ir didinti augimo perspektyvas;

                     (9)

                     nuo krizės Sirijoje pradžios 2011 m. Sąjunga Jordanijai skyrė daugiau nei 2 100 mln. EUR pagal įvairias priemones, įskaitant 380 mln. EUR pagal abi makrofinansinės paramos programas, kad padėtų šaliai išsaugoti ekonominį stabilumą, toliau vykdyti politinę ir ekonominę reformą ir patenkinti Jordanijos humanitarinius, vystymosi ir saugumo poreikius. Be to, Europos investicijų bankas Jordanijai skyrė apie 486 mln. EUR paskolų projektams;

                     (10)

                     2019 m. liepos mėn., atsižvelgdama į vis dar sunkią ekonominę padėtį ir prastas perspektyvas, Jordanija paprašė Sąjungos papildomos makrofinansinės paramos;

                     (11)

                     2019 m. gegužės 6 d. sėkmingai užbaigus antrąją TVF programos peržiūrą, TVF ir Jordanija pradėjo diskusijas dėl ją pakeisiančios TVF programos po 2020 m. kovo mėn., kada tikimasi sudaryti susitarimą pagal išplėstinę fondo priemonę;

                     (12)

                     atsižvelgiant į tai, kad Jordanija yra šalis, kuriai taikoma EKP, turėtų būti laikoma, kad ji atitinka Sąjungos makrofinansinės paramos teikimo reikalavimus;

                     (13)

                     Sąjungos makrofinansinė parama turėtų būti išskirtinė finansinė nesusietos ir netikslinės paramos mokėjimų balansui koreguoti priemonė, kuria siekiama patenkinti neatidėliotinus paramos gavėjo išorės finansavimo poreikius ir kuri turėtų padėti įgyvendinti politikos programą, apimančią griežtas skubias koregavimo ir struktūrinių reformų priemones, skirtas mokėjimų balanso būklei gerinti trumpuoju laikotarpiu;

                     (14)

                     atsižvelgiant į tai, kad nepaisant TVF ir kitų daugiašalių įstaigų suteiktų lėšų tebėra likęs Jordanijos mokėjimų balanso finansavimo trūkumas, Sąjungos makrofinansinės paramos teikimas Jordanijai dabartinėmis išskirtinėmis aplinkybėmis laikomas tinkamu atsaku į Jordanijos prašymą Sąjungai padėti stabilizuoti jos ekonomiką, kartu įgyvendinant TVF programą. Sąjungos makrofinansinė parama padėtų Jordanijai stabilizuoti ekonomiką ir vykdyti struktūrinių reformų darbotvarkę, papildydama išteklius, gaunamus pagal TVF finansinį susitarimą;

                     (15)

                     Sąjungos makrofinansine parama turėtų būti siekiama padėti Jordanijai atkurti tvarią išorės finansavimo padėtį ir tokiu būdu remti jos ekonominį ir socialinį vystymąsi;

                     (16)

                     Sąjungos makrofinansinės paramos suma nustatoma remiantis visapusišku Jordanijos likusių išorės finansavimo poreikių kiekybiniu įvertinimu ir atsižvelgiant į jos pajėgumą finansuotis iš savo išteklių, visų pirma naudojantis turimomis tarptautinėmis atsargomis. Sąjungos makrofinansinė parama turėtų papildyti TVF ir Pasaulio banko programas ir teikiamus išteklius. Paramos suma nustatoma taip pat atsižvelgiant į numatomus finansinius dvišalių ir daugiašalių paramos teikėjų įnašus ir poreikį užtikrinti sąžiningą Sąjungos ir kitų paramos teikėjų dalijimąsi našta, taip pat į Jordanijoje jau įgyvendinamas kitas Sąjungos išorės finansavimo priemones ir į pridėtinę bendro Sąjungos dalyvavimo vertę;

                     (17)

                     Komisija turėtų užtikrinti, kad Sąjungos makrofinansinė parama teisiškai ir iš esmės atitiktų pagrindinius įvairių išorės veiksmų sričių principus ir tikslus, tose srityse patvirtintas priemones ir kitą susijusią Sąjungos politiką;

                     (18)

                     Sąjungos makrofinansinė parama turėtų padėti Sąjungai vykdyti išorės politiką dėl Jordanijos. Komisijos tarnybos ir Europos išorės veiksmų tarnyba (toliau – EIVT) turėtų glaudžiai bendradarbiauti visą makrofinansinės paramos operacijos vykdymo laikotarpį, siekdamos koordinuoti Sąjungos išorės politiką ir užtikrinti jos nuoseklumą;

                     (19)

                     Sąjungos makrofinansinė parama turėtų padėti Jordanijai vykdyti įsipareigojimą laikytis bendrų su Sąjunga vertybių, įskaitant demokratijos, teisinės valstybės, gero valdymo, žmogaus teisių paisymo, darnaus vystymosi, skurdo mažinimo ir atviros, taisyklėmis grindžiamos ir sąžiningos prekybos principus;

                     (20)

                     išankstinė Sąjungos makrofinansinės paramos teikimo sąlyga turėtų būti ta, kad Jordanija paisytų veiksmingų demokratinių mechanizmų, įskaitant daugiapartinę parlamentinę sistemą, užtikrintų teisinę valstybę ir gerbtų žmogaus teises. Be to, konkretūs Sąjungos makrofinansinės paramos tikslai turėtų būti: didinti Jordanijos viešųjų finansų valdymo sistemų veiksmingumą, skaidrumą ir atskaitomybę ir skatinti struktūrines reformas, skirtas tvariam ir integraciniam augimui, darbo vietų kūrimui ir fiskaliniam konsolidavimui remti. Komisija ir EIVT turėtų reguliariai stebėti, kaip vykdomos išankstinės sąlygos ir kaip siekiama konkrečių Sąjungos makrofinansinės paramos tikslų;

                     (21)

                     siekdama užtikrinti, kad su Sąjungos makrofinansine parama susiję finansiniai jos interesai būtų apsaugoti veiksmingai, Jordanija turėtų imtis tinkamų priemonių, susijusių su sukčiavimo, korupcijos ir kitų su šia parama siejamų pažeidimų prevencija ir kova su jais. Be to, paskolos susitarime, kurį sudarys Komisija ir Jordanijos institucijos, turėtų būti nuostatų, leidžiančių Europos kovos su sukčiavimu tarnybai (toliau – OLAF) vykdyti tyrimus, įskaitant patikrinimus ir inspektavimus vietoje, pagal Europos Parlamento ir Tarybos reglamente (ES, Euratomas) Nr. 883/2013 (6) ir Tarybos reglamente (Euratomas, EB) Nr. 2185/96 (7) nustatytas nuostatas ir procedūras, o Komisijai ir Audito Rūmams atlikti auditus Sąjungos makrofinansinės pagalbos teikimo laikotarpiu ir jam pasibaigus;

                     (22)

                     Sąjungos makrofinansinės paramos teikimas nedaro poveikio Europos Parlamento ir Tarybos, kaip biudžeto valdymo institucijos įgaliojimams;

                     (23)

                     atidėjinių, reikalingų Sąjungos makrofinansinei paramai, sumos turėtų derėti su daugiametėje finansinėje programoje numatytais biudžeto asignavimais;

                     (24)

                     Sąjungos makrofinansinę paramą turėtų valdyti Komisija. Siekdama užtikrinti, kad Europos Parlamentas ir Taryba galėtų stebėti, kaip įgyvendinamas šis sprendimas, Komisija turėtų juos reguliariai informuoti apie su ta parama susijusius pokyčius ir pateikti jiems atitinkamus dokumentus;

                     (25)

                     siekiant užtikrinti vienodas šio sprendimo įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (8);

                     (26)

                     Sąjungos makrofinansinė parama turėtų būti teikiama atsižvelgiant į ekonominės politikos sąlygas, kurios turi būti nustatytos susitarimo memorandume. Siekiant užtikrinti vienodas įgyvendinimo sąlygas ir veiksmingumą, Komisijai turėtų būti suteikti įgaliojimai dėl tokių sąlygų derėtis su Jordanijos institucijomis, prižiūrint valstybių narių atstovų komitetui, kaip numatyta Reglamente (ES) Nr. 182/2011. Pagal Reglamentą (ES) Nr. 182/2011 patariamoji procedūra paprastai turėtų būti taikoma visais atvejais, išskyrus tuos, kurie numatyti tame reglamente. Atsižvelgiant į galimą didelį paramos, kurios suma didesnė nei 90 mln. EUR, poveikį tikslinga, kad tą ribą viršijančioms operacijoms būtų taikoma Reglamente (ES) Nr. 182/2011 nustatyta nagrinėjimo procedūra. Atsižvelgiant į Sąjungos makrofinansinės paramos Jordanijai sumą, ta nagrinėjimo procedūra turėtų būti taikoma priimant susitarimo memorandumą, mažinant tą paramą ir laikinai sustabdant ar nutraukiant jos teikimą,

               PRIĖMĖ ŠĮ SPRENDIMĄ:

            1 straipsnis

               1.   Siekdama padėti Jordanijai stabilizuoti ekonomiką ir vykdyti esminių reformų darbotvarkę, Sąjunga jai suteikia 500 mln. EUR sumos neviršijančią makrofinansinę paramą (toliau – Sąjungos makrofinansinė parama). Šia parama prisidedama prie TVF programoje nurodytų Jordanijos mokėjimų balanso poreikių tenkinimo.

               2.   Visa Sąjungos makrofinansinės paramos suma Jordanijai suteikiama paskolų pavidalu. Komisijai suteikiami įgaliojimai Sąjungos vardu skolintis reikiamų lėšų kapitalo rinkose arba iš finansų įstaigų ir jas perskolinti Jordanijai. Vidutinis paskolų grąžinimo terminas – ne ilgesnis kaip 15 metų.

               3.   Sąjungos makrofinansinės paramos teikimą administruoja Komisija, laikydamasi TVF ir Jordanijos sudarytų susitarimų ar susitarimų memorandumų ir svarbiausių ekonominių reformų principų ir tikslų, išdėstytų Asociacijos susitarime.
               Komisija reguliariai informuoja Europos Parlamentą ir Tarybą apie pokyčius, susijusius su Sąjungos makrofinansine parama, įskaitant jos išmokėjimus, ir tinkamu metu pateikia toms institucijoms atitinkamus dokumentus.

               4.   Sąjungos makrofinansinė parama teikiama dvejus su puse metų nuo pirmos dienos po 3 straipsnio 1 dalyje nurodyto susitarimo memorandumo įsigaliojimo.

               5.   Jei Sąjungos makrofinansinės paramos išmokėjimo laikotarpiu Jordanijos finansavimo poreikiai gerokai sumažėja, palyginti su pirminiais skaičiavimais, Komisija, veikdama pagal 7 straipsnio 2 dalį, sumažina paramos sumą, laikinai sustabdo arba nutraukia jos teikimą.

            2 straipsnis

               1.   Išankstinė Sąjungos makrofinansinės paramos teikimo sąlyga yra ta, kad Jordanija turi paisyti veiksmingų demokratinių mechanizmų, įskaitant daugiapartinę parlamentinę sistemą ir teisinę valstybę, ir garantuoti pagarbą žmogaus teisėms.

               2.   Komisija ir EIVT stebi, kaip 1 dalyje nustatytos išankstinės sąlygos laikomasi visu Sąjungos makrofinansinės paramos teikimo laikotarpiu.

               3.   1 ir 2 dalys taikomos laikantis Tarybos sprendimo 2010/427/ES (9).

            3 straipsnis

               1.   Vadovaudamasi 7 straipsnio 2 dalimi, Komisija susitaria su Jordanijos institucijomis dėl Sąjungos makrofinansinei paramai taikytinų aiškiai apibrėžtų ekonominės politikos ir finansinių sąlygų, daugiausia dėmesio skirdama struktūrinėms reformoms ir patikimiems viešiesiems finansams. Tos ekonominės politikos ir finansinės sąlygos turi būti nustatytos susitarimo memorandume (toliau – susitarimo memorandumas), į kurį įtraukiamas tų sąlygų įgyvendinimo tvarkaraštis. Susitarimo memorandume nustatytos ekonominės politikos ir finansinės sąlygos turi atitikti 1 straipsnio 3 dalyje nurodytus susitarimus ar susitarimų memorandumus, įskaitant makroekonominio koregavimo ir struktūrinių reformų programas, kurias TVF remiant įgyvendina Jordanija.

               2.   1 dalyje nurodytomis sąlygomis visų pirma siekiama didinti Jordanijos viešųjų finansų valdymo sistemų veiksmingumą, skaidrumą ir atskaitomybę, be kita ko, naudojant Sąjungos makrofinansinę paramą. Rengiant politikos priemones taip pat deramai atsižvelgiama į pažangą, daromą abiem pusėms atveriant rinką, plėtojant taisyklėmis grindžiamą sąžiningą prekybą ir įgyvendinant kitus Sąjungos išorės politikos prioritetus. Komisija reguliariai stebi pažangą, daromą siekiant tų tikslų.

               3.   Išsamios finansinės Sąjungos makrofinansinės paramos sąlygos nustatomos paskolos susitarime, kurį turi sudaryti Komisija ir Jordanijos institucijos (toliau – Paskolos susitarimas).

               4.   Komisija reguliariai tikrina, ar tebėra vykdomos 4 straipsnio 3 dalyje nurodytos sąlygos, įskaitant, be kita ko, tai, ar Jordanijos ekonominė politika atitinka Sąjungos makrofinansinės paramos tikslus. Tai darydama Komisija glaudžiai koordinuoja veiksmus su TVF ir Pasaulio banku, o prireikus – su Europos Parlamentu ir Taryba.

            4 straipsnis

               1.   Taikant 3 dalyje nurodytas sąlygas, Komisija Sąjungos makrofinansinę paramą teikia trimis paskolos dalimis. Kiekvienos tos dalies dydis nustatomas susitarimo memorandume.

               2.   Sąjungos makrofinansinės paramos sumos prireikus nustatomos laikantis Tarybos reglamento (EB, Euratomas) Nr. 480/2009 (10).

               3.   Sprendimą dėl dalių mokėjimo Komisija priima atsižvelgdama į tai, ar įvykdytos visos šios sąlygos:

                           a)

                           2 straipsnio 1 dalyje nustatyta išankstinė sąlyga;

                           b)

                           sėkmingas tęstinis politikos programos, kuri apima griežtas koregavimo ir struktūrinių reformų priemones, įgyvendinimas laikantis TVF neprevencinio susitarimo dėl kredito suteikimo ir

                           c)

                           sėkmingas susitarimo memorandume sutartų ekonominės politikos ir finansinių sąlygų vykdymas.

                     Antroji dalis iš principo išmokama ne anksčiau kaip praėjus trims mėnesiams po pirmosios dalies išmokėjimo. Trečioji dalis iš principo išmokama ne anksčiau kaip praėjus trims mėnesiams po antrosios dalies išmokėjimo.

               4.   Jei 3 dalies pirmoje pastraipoje nurodytos sąlygos neįvykdomos, Komisija laikinai sustabdo arba nutraukia Sąjungos makrofinansinės paramos išmokėjimą. Tokiais atvejais Komisija informuoja Europos Parlamentą ir Tarybą apie laikino sustabdymo ar nutraukimo priežastis.

               5.   Sąjungos makrofinansinė parama išmokama Jordanijos centriniam bankui. Taikant nuostatas, dėl kurių turi būti susitarta susitarimo memorandume, įskaitant likusių biudžeto finansavimo poreikių patvirtinimą, Sąjungos lėšos gali būti pervedamos Jordanijos finansų ministerijai, kuri yra galutinis paramos gavėjas.

            5 straipsnis

               1.   Su Sąjungos makrofinansine parama susijusios skolinimosi ir skolinimo operacijos atliekamos eurais taikant tą pačią lėšų įskaitymo datą, dėl tų operacijų Sąjungai nereikia spręsti su terminų pasikeitimu susijusių klausimų ir ji nepatiria jokios valiutų kurso arba palūkanų normos rizikos ar kokios nors kitos komercinės rizikos.

               2.   Jei aplinkybės palankios ir to prašo Jordanija, Komisija gali imtis priemonių, būtinų užtikrinti, kad paskolos sąlygos būtų papildytos išankstinio grąžinimo sąlyga, atitinkančia atitinkamą skolinimosi operacijų sąlygų nuostatą.

               3.   Jei aplinkybės palankios sumažinti paskolos palūkanų normą ir to prašo Jordanija, Komisija gali nuspręsti refinansuoti visas jos iš pradžių pasiskolintas lėšas ar jų dalį arba restruktūrizuoti atitinkamas finansines sąlygas. Refinansavimo arba restruktūrizavimo operacijos atliekamos laikantis 1 ir 4 dalių ir dėl jų neturi būti pratęstas susijusių pasiskolintų lėšų grąžinimo terminas arba padidėti refinansavimo arba restruktūrizavimo operacijos dieną likusi mokėtina pagrindinė suma.

               4.   Visas Sąjungos patirtas išlaidas, kurios susijusios su skolinimosi ir skolinimo operacijomis pagal šį sprendimą, padengia Jordanija.

               5.   Komisija informuoja Europos Parlamentą ir Tarybą apie visus 2 ir 3 dalyse nurodytų operacijų pokyčius.

            6 straipsnis

               1.   Sąjungos makrofinansinė parama įgyvendinama laikantis Europos Parlamento ir Tarybos reglamento (ES, Euratomas) 2018/1046 (11).

               2.   Įgyvendinant Sąjungos makrofinansinę paramą taikomas tiesioginis valdymas.

               3.   Į Paskolos susitarimą įtraukiamos nuostatos, kuriomis:

                           a)

                           užtikrinama, kad Jordanija reguliariai tikrintų, ar iš Sąjungos bendrojo biudžeto suteiktas finansavimas panaudotas tinkamai, imtųsi tinkamų pažeidimų ir sukčiavimo prevencijos priemonių ir prireikus imtųsi teisinių veiksmų neteisėtai pasisavintoms lėšoms, suteiktoms pagal šį sprendimą, išieškoti;

                           b)

                           užtikrinama Sąjungos finansinių interesų apsauga, visų pirma numatant konkrečias priemones, skirtas sukčiavimo, korupcijos ir kitų pažeidimų, darančių poveikį Sąjungos makrofinansinei paramai, prevencijai ir kovai su jais, pagal Tarybos reglamentą (EB, Euratomas) Nr. 2988/95 (12), Reglamentą (Euratomas, EB) Nr. 2185/96 ir Reglamentą (ES, Euratomas) Nr. 883/2013. Tuo tikslu OLAF aiškiai suteikiami įgaliojimai atlikti patikrinimus, įskaitant patikrinimus ir inspektavimus vietoje, be kita ko, skaitmeninės ekspertizės operacijas ir pokalbius;

                           c)

                           Komisijai (OLAF) arba jos atstovams aiškiai suteikiami įgaliojimai atlikti patikrinimus, įskaitant patikrinimus ir inspektavimus vietoje;

                           d)

                           Komisijai ir Audito Rūmams aiškiai suteikiami įgaliojimai Sąjungos makrofinansinės paramos teikimo laikotarpiu ir jam pasibaigus atlikti auditus, įskaitant dokumentų auditus ir auditus vietoje, pavyzdžiui, veiklos vertinimus;

                           e)

                           užtikrinama, kad nustačiusi, jog valdydama Sąjungos makrofinansinę paramą Jordanija sukčiavo, ėmėsi korupcinių veiksmų arba bet kokios kitos Sąjungos finansiniams interesams kenkiančios neteisėtos veiklos, Sąjunga turėtų teisę susigrąžinti paskolą anksčiau laiko;

                           f)

                           užtikrinama, kad visas su skolinimosi ir skolinimo operacijomis pagal šį sprendimą susijusias Sąjungos patirtas išlaidas padengtų Jordanija.

               4.   Prieš teikdama Sąjungos makrofinansinę paramą Komisija atlieka veiklos vertinimus ir nustato, ar su tokia parama susiję Jordanijos finansiniai susitarimai, administracinės procedūros ir vidaus bei išorės kontrolės mechanizmai yra patikimi.

            7 straipsnis

               1.   Komisijai padeda komitetas. Tas komitetas – tai komitetas, kaip nustatyta Reglamente (ES) Nr. 182/2011.

               2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.

            8 straipsnis

               1.   Ne vėliau kaip kiekvienų metų birželio 30 d. Komisija Europos Parlamentui ir Tarybai pateikia šio sprendimo įgyvendinimo praėjusiais metais ataskaitą, įskaitant to įgyvendinimo vertinimą. Ataskaitoje:

                           a)

                           išnagrinėjama pažanga, padaryta įgyvendinant Sąjungos makrofinansinę paramą;

                           b)

                           įvertinama Jordanijos ekonominė padėtis ir perspektyvos, taip pat pažanga, padaryta įgyvendinant 3 straipsnio 1 dalyje nurodytas politikos priemones;

                           c)

                           nurodomas susitarimo memorandume nustatytų ekonominės politikos sąlygų, Jordanijos einamųjų ekonominių ir fiskalinių rezultatų ir Komisijos sprendimų išmokėti Sąjungos makrofinansinės paramos dalis ryšys.

               2.   Ne vėliau kaip per dvejus metus nuo 1 straipsnio 4 dalyje nurodyto paramos teikimo laikotarpio pabaigos Komisija Europos Parlamentui ir Tarybai pateikia ex post vertinimo ataskaitą, kurioje įvertinami suteiktos Sąjungos makrofinansinės paramos rezultatai bei veiksmingumas ir jos indėlio į paramos tikslus mastas.

            9 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

            Priimta Strasbūre 2020 m. sausio 15 d.

                  Europos Parlamento vardu

                  Pirmininkas

               D.M. SASSOLI

                  Tarybos vardu

                  Pirmininkė

               N. BRNJAC

            (1)  2019 m. gruodžio 17 d. Europos Parlamento pozicija (dar nepaskelbta Oficialiajame leidinyje) ir 2019 m. gruodžio 19 d. Tarybos sprendimas.

            (2)  OL L 129, 2002 5 15, p. 3.

            (3)  OL L 41, 2006 2 13, p. 3.

            (4)  OL L 177, 2011 7 6, p. 3.

            (5)  2016 m. gruodžio 14 d. Europos Parlamento ir Tarybos sprendimas (ES) 2016/2371, kuriuo Jordanijos Hašimitų Karalystei suteikiama papildoma makrofinansinė pagalba (OL L 352, 2016 12 23, p. 18).

            (6)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).

            (7)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).

            (8)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).

            (9)  2010 m. liepos 26 d. Tarybos sprendimas 2010/427/ES, kuriuo nustatoma Europos išorės veiksmų tarnybos struktūra ir veikimas (OL L 201, 2010 8 3, p. 30).

            (10)  2009 m. gegužės 25 d. Tarybos reglamentas (EB, Euratomas) Nr. 480/2009, įsteigiantis Išorės veiksmų garantijų fondą (OL L 145, 2009 6 10, p. 10).

            (11)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių ir kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).

            (12)  1995 m. gruodžio 18 d. Tarybos reglamentas (EB, Euratomas) Nr. 2988/95 dėl Europos Bendrijų finansinių interesų apsaugos (OL L 312, 1995 12 23, p. 1).


title: Tarybos Sprendimas (ES) 2020/244 2020 m. sausio 20 d. dėl Europos Sąjungos bei jos valstybių narių ir Kazachstano Respublikos tvirtesnės partnerystės ir bendradarbiavimo susitarimo sudarymo Sąjungos vardu

text:
25.2.2020

                  LT

                  Europos Sąjungos oficialusis leidinys

                  L 52/1

         TARYBOS SPRENDIMAS (ES) 2020/244
         2020 m. sausio 20 d.
         dėl Europos Sąjungos bei jos valstybių narių ir Kazachstano Respublikos tvirtesnės partnerystės ir bendradarbiavimo susitarimo sudarymo Sąjungos vardu
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 37 straipsnį ir 31 straipsnio 1 dalį,
         atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį ir 207 bei 209 straipsnius kartu su 218 straipsnio 6 dalies a punktu ir 8 dalies antra pastraipa,
         atsižvelgdama į Europos Komisijos ir Sąjungos vyriausiojo įgaliotinio užsienio reikalams ir saugumo politikai bendrą pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     remiantis Tarybos sprendimu (ES) 2016/123 (2), Europos Sąjungos bei jos valstybių narių ir Kazachstano Respublikos tvirtesnės partnerystės ir bendradarbiavimo susitarimas (toliau – Susitarimas) pasirašytas 2015 m. gruodžio 21 d. su sąlyga, kad jis bus sudarytas vėliau;

                     (2)

                     Susitarimas – svarbus žingsnis, kad Sąjunga galėtų labiau įsitraukti į politinį ir ekonominį Vidurinės Azijos gyvenimą. Susitarimu bus sustiprintas politinis dialogas ir glaudžiau bendradarbiaujama įvairiose srityse, todėl dvišalius santykius su Kazachstano Respublika bus galima plėtoti veiksmingiau;

                     (3)

                     Susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos Sąjungos bei jos valstybių narių ir Kazachstano Respublikos tvirtesnės partnerystės ir bendradarbiavimo susitarimas (3).

            2 straipsnis
            Tarybos pirmininkas skiria asmenį (-is), įgaliotą (-us) Sąjungos vardu pateikti Susitarimo 281 straipsnio 1 dalyje numatytą pranešimą ir taip išreikšti Sąjungos sutikimą laikytis Susitarimo (4).

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2020 m. sausio 20 d.

                  Tarybos vardu

                  Pirmininkas

               J. BORRELL FONTELLES

            (1)  2017 m. gruodžio 12 d. pritarimas (dar nepaskelbtas Oficialiajame leidinyje).

            (2)  2015 m. spalio 26 d. Tarybos sprendimas (ES) 2016/123 dėl Europos Sąjungos bei jos valstybių narių ir Kazachstano Respublikos tvirtesnės partnerystės ir bendradarbiavimo susitarimo pasirašymo Europos Sąjungos vardu ir laikino taikymo (OL L 29, 2016 2 4, p. 1).

            (3)  Susitarimas buvo paskelbtas OL L 29, 2016 2 4, p. 3, kartu su sprendimu dėl jo pasirašymo.

            (4)  Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.


title: Tarybos Sprendimas (BUSP) 2020/249 2020 m. vasario 25 d. kuriuo iš dalies keičiamas Sprendimas (BUSP) 2018/903, kuriuo pratęsiamas Europos Sąjungos specialiojo įgaliotinio Kosove įgaliojimų terminas (Šis pavadinimas nekeičia pozicijų dėl statuso ir atitinka JT ST rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.)

text:
26.2.2020

                  LT

                  Europos Sąjungos oficialusis leidinys

                  LI 54/1

         TARYBOS SPRENDIMAS (BUSP) 2020/249
         2020 m. vasario 25 d.
         kuriuo iš dalies keičiamas Sprendimas (BUSP) 2018/903, kuriuo pratęsiamas Europos Sąjungos specialiojo įgaliotinio Kosove įgaliojimų terminas (*)

         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. rugpjūčio 4 d. Taryba priėmė Sprendimą (BUSP) 2016/1338 (1), kuriuo pratęsiamas Europos Sąjungos specialiojo įgaliotinio (toliau – ES specialusis įgaliotinis) Kosove įgaliojimų terminas ir ES specialiąja įgaliotine Kosove skiriama Nataliya APOSTOLOVA;

                     (2)

                     2018 m. birželio 25 d. Taryba priėmė Sprendimą (BUSP) 2018/903 (2), kuriuo pratęsiamas ES specialiojo įgaliotinio Kosove įgaliojimų terminas. ES specialiojo įgaliotinio įgaliojimų terminas baigiasi 2020 m. vasario 29 d.;

                     (3)

                     ES specialiojo įgaliotinio Kosove įgaliojimų terminas turėtų būti pratęstas dar 6 mėnesių laikotarpiui ir turėtų būti nustatyta nauja orientacinė finansavimo suma laikotarpiui nuo 2020 m. kovo 1 d. iki 2020 m. rugpjūčio 31 d.;

                     (4)

                     ES specialusis įgaliotinis Kosove vykdys įgaliojimus tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,

               PRIĖMĖ ŠĮ SPRENDIMĄ:

            1 straipsnis
            Sprendimas (BUSP) 2018/903 iš dalies keičiamas taip:

                        1)

                        1 straipsnis pakeičiamas taip:

                           „1 straipsnis

                           Europos Sąjungos specialusis įgaliotinis
                           Europos Sąjungos specialiosios įgaliotinės (toliau – ES specialusis įgaliotinis) Kosove Nataliya APOSTOLOVA įgaliojimų terminas pratęsiamas iki 2020 m. rugpjūčio 31 d. Taryba, remdamasi Politinio ir saugumo komiteto (PSK) vertinimu bei Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.“;

                        2)

                        5 straipsnio 1 dalis papildoma šia pastraipa:
                        „Su ES specialiojo įgaliotinio įgaliojimų vykdymu laikotarpiu nuo 2020 m. kovo 1 d. iki 2020 m. rugpjūčio 31 d. susijusioms išlaidoms padengti skiriama orientacinė finansavimo suma yra 1 650 000 EUR.“;

                        3)

                        14 straipsnis papildomas šia pastraipa:
                        „Galutinė išsami ES specialiojo įgaliotinio įgaliojimų vykdymo ataskaita pateikiama ne vėliau kaip 2020 m. birželio 15 d.“

            2 straipsnis
            Šis sprendimas įsigalioja jo priėmimo dieną. Jis taikomas nuo 2020 m. kovo 1 d.

            Priimta Briuselyje 2020 m. vasario 25 d.

                  Tarybos vardu

                  Pirmininkė

               A. METELKO-ZGOMBIĆ

            (*)  Šis pavadinimas nekeičia pozicijų dėl statuso ir atitinka JT ST rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.

            (1)  2016 m. rugpjūčio 4 d. Tarybos sprendimas (BUSP) 2016/1338, kuriuo iš dalies keičiamas Sprendimas (BUSP) 2015/2052, kuriuo pratęsiamas Europos Sąjungos specialiojo įgaliotinio Kosove įgaliojimų terminas (OL L 212, 2016 8 5, p. 109).

            (2)  2018 m. birželio 25 d. Tarybos sprendimas (BUSP) 2018/903, kuriuo pratęsiamas Europos Sąjungos specialiojo įgaliotinio Kosove įgaliojimų terminas (OL L 161, 2018 6 26, p. 7).


title: Tarybos sprendimas (BUSP) 2020/250 2020 m. vasario 25 d. kuriuo iš dalies keičiamas Tarybos sprendimas (BUSP) 2018/1248, kuriuo skiriamas Europos Sąjungos specialusis įgaliotinis Artimųjų Rytų taikos procese

text:
26.2.2020

                  LT

                  Europos Sąjungos oficialusis leidinys

                  LI 54/3

         TARYBOS SPRENDIMAS (BUSP) 2020/250
         2020 m. vasario 25 d.
         kuriuo iš dalies keičiamas Tarybos sprendimas (BUSP) 2018/1248, kuriuo skiriamas Europos Sąjungos specialusis įgaliotinis Artimųjų Rytų taikos procese
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2018 m. rugsėjo 18 d. Taryba priėmė Sprendimą (BUSP) 2018/1248 (1), kuriuo Susanna TERSTAL skiriama Europos Sąjungos specialiąja įgaliotine (toliau – ES specialusis įgaliotinis) Artimųjų Rytų taikos procese. ES specialiojo įgaliotinio įgaliojimų terminas baigiasi 2020 m. vasario 29 d.;

                     (2)

                     ES specialiojo įgaliotinio Artimųjų Rytų taikos procese įgaliojimų terminas turėtų būti pratęstas dar 12 mėnesių laikotarpiui ir turėtų būti nustatyta nauja orientacinė finansavimo suma laikotarpiui nuo 2020 m. kovo 1 d. iki 2021 m. vasario 28 d.;

                     (3)

                     ES specialusis įgaliotinis Artimųjų Rytų taikos procese vykdys įgaliojimus tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,

               PRIĖMĖ ŠĮ SPRENDIMĄ:

            1 straipsnis
            Sprendimas (BUSP) 2018/1248 iš dalies keičiamas taip:

                        1)

                        1 straipsnis pakeičiamas taip:

                           „21 straipsnis

                           Europos Sąjungos specialusis įgaliotinis
                           Europos Sąjungos specialiosios įgaliotinės (toliau – ES specialusis įgaliotinis) Artimųjų Rytų taikos procese Susanna TERSTAL įgaliojimų terminas pratęsiamas iki 2021 m. vasario 28 d. Taryba, remdamasi Politinio ir saugumo komiteto (PSK) vertinimu bei Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.“;

                        2)

                        5 straipsnio 1 dalis papildoma šia pastraipa:
                        „Su ES specialiojo įgaliotinio įgaliojimų vykdymu laikotarpiu nuo 2020 m. kovo 1 d. iki 2021 m. vasario 28 d. susijusioms išlaidoms padengti skiriama orientacinė finansavimo suma yra 1 182 524,33 EUR.“;

                        3)

                        14 straipsnis papildomas šia pastraipa:
                        „Galutinė išsami ES specialiojo įgaliotinio įgaliojimų vykdymo ataskaita pateikiama ne vėliau kaip 2020 m. lapkričio 30 d.“.

            2 straipsnis
            Šis sprendimas įsigalioja jo priėmimo dieną. Jis taikomas nuo 2020 m. kovo 1 d.

            Priimta Briuselyje 2020 m. vasario 25 d.

                  Tarybos vardu

                  Pirmininkė

               A. METELKO-ZGOMBIĆ

            (1)  2018 m. rugsėjo 18 d. Tarybos sprendimas (BUSP) 2018/1248, kuriuo skiriamas Europos Sąjungos specialusis įgaliotinis Artimųjų Rytų taikos procese (OL L 235, 2018 9 19, p. 9).


title: Europos Parlamento ir Tarybos Sprendimas (ES) 2020/263 2020 m. sausio 15 d. dėl akcizais apmokestinamų prekių judėjimo ir priežiūros kompiuterizavimo (nauja redakcija)

text:
27.2.2020

                  LT

                  Europos Sąjungos oficialusis leidinys

                  L 58/43

         EUROPOS PARLAMENTO IR TARYBOS SPRENDIMAS (ES) 2020/263
         2020 m. sausio 15 d.
         dėl akcizais apmokestinamų prekių judėjimo ir priežiūros kompiuterizavimo
         (nauja redakcija)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 114 straipsnio 1 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonominių ir socialinių reikalų komiteto nuomonę (1),
         laikydamiesi įprastos teisėkūros procedūros (2),
         kadangi:

                     (1)

                     Europos Parlamento ir Tarybos sprendime Nr. 1152/2003/EB (3) reikia padaryti pakeitimų. Dėl aiškumo tas sprendimas turėtų būti išdėstytas nauja redakcija;

                     (2)

                     Tarybos direktyva (ES) 2020/262 (4) numatoma, kad prie prekių, judančių tarp valstybių narių teritorijų pagal akcizų mokėjimo laikino atidėjimo režimą, turi būti pridėti siuntėjo užpildyti dokumentai;

                     (3)

                     Komisijos reglamentu (EB) Nr. 684/2009 (5) nustatoma Direktyvoje (ES) 2020/262 nurodytų lydimųjų dokumentų struktūra, turinys ir naudojimo procedūra;

                     (4)

                     siekiant pagerinti patikrinimus ir sudaryti sąlygas supaprastinti akcizais apmokestinamų prekių judėjimą Sąjungos viduje, Sprendimu Nr. 1152/2003/EB nustatyta kompiuterizuota sistema;

                     (5)

                     kompiuterizuotą akcizais apmokestinamų prekių judėjimo stebėjimo sistemą būtina išlaikyti ir plėtoti, kad ji leistų valstybėms narėms turėti tikralaikę tokio judėjimo informaciją ir atlikti reikalingus rankinius ir automatizuotus patikrinimus, įskaitant ir patikrinimus akcizais apmokestinamų prekių judėjimo metu, kaip apibrėžta Direktyvos (ES) 2020/262IV ir V skyriuose ir Tarybos reglamento (ES) Nr. 389/2012 (6) IV skyriuje;

                     (6)

                     kompiuterizuotos sistemos modifikavimas, išplėtimas ir eksploatavimas sudarytų sąlygas akcizais apmokestinamų prekių judėjimui pagal akcizų mokėjimo laikino atidėjimo režimą Sąjungos viduje ir akcizais apmokestinamų prekių, kurios jau išleistos vartoti vienos valstybės narės teritorijoje ir yra gabenamos į kitos valstybės narės teritoriją pristatyti komerciniais tikslais, judėjimui;

                     (7)

                     kompiuterizuotos sistemos modifikavimas ir išplėtimas padės stiprinti akcizais apmokestinamų prekių judėjimo vidaus rinkos aspektus. Visi su akcizais apmokestinamų prekių judėjimu susiję mokestiniai klausimai turėtų būti išspręsti iš dalies pakeičiant Direktyvą (ES) 2020/262 arba Reglamentą (ES) Nr. 389/2012. Šis sprendimas nedaro poveikio bet kokių būsimų Direktyvos (ES) 2020/262 arba Reglamento (ES) Nr. 389/2012 pakeitimų teisiniam pagrindui;

                     (8)

                     kompiuterizuotoje sistemoje būtina atskirti Sąjungos ir ne Sąjungos sudėtines dalis, taip pat Komisijos ir valstybių narių atitinkamas pareigas dėl sistemos kūrimo ir įdiegimo. Tame kontekste Komisijai, kuriai padeda atitinkamas komitetas, turėtų tekti pagrindinis vaidmuo koordinuojant, organizuojant ir valdant sistemą;

                     (9)

                     siekiant užtikrinti vienodas priemonių, būtinų kompiuterizuotai sistemai modifikuoti, išplėsti ir eksploatuoti, įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (7);

                     (10)

                     turėtų būti nustatytos priemonės, leidžiančios įvertinti akcizais apmokestinamų prekių stebėjimo kompiuterizuotos sistemos įgyvendinimą;

                     (11)

                     kol naujai išplėsta kompiuterizuota sistema pradės veikti, atsižvelgdama į patirtus sunkumus, bendradarbiaudama su valstybėmis narėmis ir atsižvelgdama į suinteresuotų prekybos sektorių nuomonę, Komisija turėtų ištirti, ar tebėra tinkamos kurios nors dabartinės popierinių dokumentų sistemos;

                     (12)

                     kompiuterizuotos sistemos išlaidas turėtų dalytis ir Sąjunga, ir valstybės narės;

                     (13)

                     dėl kompiuterizuotos sistemos dydžio ir sudėtingumo būtina, kad tiek Sąjunga, tiek ir valstybės narės skirtų žmogiškųjų ir finansinių išteklių tokiai sistemai sukurti ir įdiegti. Kurdamos nacionalines sudėtines dalis, valstybės narės turėtų taikyti elektroninio valdymo sistemų principus ir taikyti ūkio subjektams tokias pačias taisykles, kokios taikomos ir kitose srityse, kuriose yra įdiegtos kompiuterizuotos sistemos. Pirmiausia jos turėtų leisti ūkio subjektams, ypač šiame sektoriuje veikiančioms mažosioms ir vidutinėms įmonėms, naudotis nacionalinėmis sudėtinėmis dalimis kuo mažesnėmis išlaidomis; jos taip pat turėtų remti visas priemones, skirtas jų konkurencingumui išlaikyti;

                     (14)

                     kadangi šio sprendimo tikslo, t. y. numatyti Sąjungos akcizų teisės aktuose nustatytų procesų tolesnio automatizavimo valdymo pagrindą, valstybės narės negali deramai pasiekti, o siekiant užtikrinti tinkamą vidaus rinkos veikimą to tikslo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytam tikslui pasiekti,

               PRIĖMĖ ŠĮ SPRENDIMĄ:

            1 straipsnis

               1.   Šiuo sprendimu numatomas Direktyvos (ES) 2020/262 1 straipsnio 1 dalyje nurodytų akcizais apmokestinamų prekių judėjimo ir priežiūros kompiuterizuotos sistemos (toliau – kompiuterizuota sistema) modifikavimo, išplėtimo ir eksploatavimo valdymas.

               2.   Kompiuterizuota sistema siekiama:

                           a)

                           sudaryti sąlygas elektroniniu būdu perduoti Direktyvoje (ES) 2020/262 ir Reglamente (ES) Nr. 389/2012 numatytus administracinius dokumentus ir pagerinti patikrinimus;

                           b)

                           pagerinti vidaus rinkos veikimą, supaprastinant akcizais apmokestinamų prekių judėjimą Sąjungos viduje, suteikiant valstybėms narėms galimybę realiu laiku stebėti srautus ir prireikus atlikti reikiamus patikrinimus.

            2 straipsnis
            Veikla, susijusi su kompiuterizuotos sistemos išplėtimo pradžia, prasideda ne vėliau kaip 2021 m. vasario 10 d.

            3 straipsnis

               1.   Kompiuterizuotą sistemą sudaro Sąjungos ir ne Sąjungos sudėtinės dalys.

               2.   Komisija užtikrina, kad kuriant Sąjungos sudėtines dalis kompiuterizuotoje sistemoje kuo didesnis dėmesys būtų teikiamas tam, kad kuo daugiau būtų panaudojamos esamos sistemos ir kad būtų užtikrinta, jog kompiuterizuota sistema būtų suderinama su kitomis atitinkamomis Komisijos ir valstybės narės kompiuterizuotomis sistemomis, siekiant sukurti integruotų kompiuterizuotų sistemų, skirtų akcizais apmokestinamų prekių judėjimui Sąjungos viduje bei iš trečiųjų šalių ar į jas gabenamų akcizais apmokestinamų prekių bei kitais mokesčiais apmokestinamų prekių judėjimui prižiūrėti, rinkinį.

               3.   Sąjungos sudėtinės dalys kompiuterizuotoje sistemoje yra bendros specifikacijos, techniniai produktai, bendro ryšio tinklo/bendro sistemų sąsajos tinklo paslaugos ir koordinavimo paslaugos, kuriomis naudojasi visos valstybės narės, išskyrus bet kokių tokių paslaugų variantus ar specialius pritaikymus, skirtus atitikti nacionaliniams reikalavimams.

               4.   Ne Sąjungos sudėtinės dalys kompiuterizuotoje sistemoje yra nacionalinės specifikacijos, nacionalinės duomenų bazės, kurios yra kompiuterizuotos sistemos dalis, Sąjungos ir ne Sąjungos sudėtinių dalių tinklo ryšiai ir bet kokia programinė įranga ar įranga, kurią valstybė narė laiko būtina, kad jos administracija galėtų visapusiškai naudotis kompiuterizuota sistema.

            4 straipsnis

               1.   Komisija koordinuoja Sąjungos ir ne Sąjungos sudėtinių dalių kompiuterizuotoje sistemoje modifikavimą, išplėtimą ir eksploatavimą, pirmiausia:

                           a)

                           infrastruktūrą ir priemones, kurių reikia kompiuterizuotos sistemos vidaus ryšiams ir bendrai sąveikai užtikrinti;

                           b)

                           kuo didesnio saugumo politikos, kad būtų užkirstas kelias neteisėtai prieigai prie duomenų ir būtų užtikrintas kompiuterizuotos sistemos vientisumas, rengimą;

                           c)

                           priemones, leidžiančias naudotis duomenimis, kad būtų galima kovoti su sukčiavimu.

               2.   Siekdama 1 dalyje nurodytų tikslų, Komisija sudaro reikiamas Sąjungos sudėtinių dalių kompiuterizuotoje sistemoje modifikavimo ir išplėtimo sutartis ir, bendradarbiaudama su valstybėmis narėmis, susirinkusiomis 7 straipsnio 1 dalyje nurodytame komitete, parengia pagrindinį planą bei valdymo planus, kurių reikia kompiuterizuotai sistemai modifikuoti, išplėsti ir eksploatuoti.
               Pagrindiniame plane ir valdymo planuose nurodomos pagrindinės ir įprastinės funkcijos, kurias turi atlikti Komisija ir kiekviena valstybė narė. Valdymo planuose nustatomos kiekvienam pagrindiniame plane nurodytam projektui įgyvendinti reikalingų funkcijų įvykdymo datos.

            5 straipsnis

               1.   Valstybės narės iki 4 straipsnio 2 dalyje nurodytuose valdymo planuose nustatytų datų įvykdo joms paskirtas pagrindines ir įprastines funkcijas.
               Jos praneša Komisijai apie kiekvienos funkcijos rezultatus ir jos įvykdymo datą. Savo ruožtu Komisija informuoja apie tai 7 straipsnio 1 dalyje nurodytą komitetą.

               2.   Valstybės narės nesiima jokių su kompiuterizuotos sistemos modifikavimu, išplėtimu ar eksploatavimu susijusių veiksmų, kurie galėtų paveikti jos vidaus ryšius ir bendrą jos sąveiką ar veikimą.
               Valstybė narė, norėdama imtis bet kokios priemonės, kuri galėtų paveikti sistemos vidaus ryšius ir bendrą jos sąveiką arba jos bendrą veikimą, turi gauti išankstinį Komisijos sutikimą.

               3.   Valstybės narės reguliariai informuoja Komisiją apie priemones, kurių jos ėmėsi, kad jų administracijos galėtų visapusiškai naudotis kompiuterizuota sistema. Savo ruožtu Komisija informuoja apie tai 7 straipsnio 1 dalyje nurodytą komitetą.

            6 straipsnis
            Komisija priima įgyvendinimo aktus, kuriais nustatomos priemonės, būtinos kompiuterizuotai sistemai modifikuoti, išplėsti ir eksploatuoti ir susijusios su 4 straipsnio 1 dalyje ir 5 straipsnio 2 dalies antrojoje pastraipoje nurodytais dalykais. Tie įgyvendinimo aktai priimami laikantis 7 straipsnio 2 dalyje nurodytos nagrinėjimo procedūros. Tie įgyvendinimo aktai neturi įtakos Sąjungos nuostatoms dėl netiesioginių mokesčių surinkimo ir patikrinimo ar dėl administracinio bendradarbiavimo ir abipusės pagalbos netiesioginių mokesčių srityje.

            7 straipsnis

               1.   Komisijai padeda Akcizų komitetas. Tas komitetas – tai komitetas, kaip nustatyta Reglamente (ES) Nr. 182/2011.

               2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.

            8 straipsnis

               1.   Komisija tikrina, ar iš Europos Sąjungos bendrojo biudžeto finansuojamos priemonės yra vykdomos tinkamai ir laikantis šio sprendimo nuostatų.
               Bendradarbiaudama su valstybėmis narėmis, susirinkusiomis 7 straipsnio 1 dalyje nurodytame komitete, Komisija stebi įvairius kompiuterizuotos sistemos kūrimo ir diegimo etapus, kad galėtų nustatyti, ar buvo pasiekti užsibrėžti tikslai, bei parengti gaires, kaip padidinti kompiuterizuotos sistemos įgyvendinimo veiklos veiksmingumą.

               2.   Ne vėliau kaip 2025 m. vasario 10 d., o po to kas penkerius metus Komisija pateikia Europos Parlamentui ir Tarybai ataskaitą apie kompiuterizuotos sistemos įgyvendinimą ir eksploatavimą.
               Ataskaitoje, inter alia, nustatomi metodai ir kriterijai, kuriais reikėtų vadovautis vėliau vertinant kompiuterizuotos sistemos veikimą.

            9 straipsnis
            Apie kompiuterizuotos sistemos kūrimą ir diegimą Komisija informuoja šalis, pateikusias paraiškas dėl narystės Europos Sąjungoje; jei nori, šios šalys gali dalyvauti atliekamuose bandymuose.

            10 straipsnis

               1.   Pagal 2 ir 3 dalis Sąjunga ir valstybės narės dalijasi kompiuterizuotos sistemos modifikavimo ir išplėtimo išlaidas.

               2.   Sąjunga dengia Sąjungos sudėtinių dalių kompiuterizuotoje sistemoje sukūrimo, įsigijimo, įdiegimo ir palaikymo išlaidas, taip pat Sąjungos sudėtinių dalių, įdiegtų Komisijos patalpose ar Komisijos paskirto subrangovo patalpose, einamąsias eksploatavimo išlaidas.

               3.   Valstybės narės dengia ne Sąjungos sudėtinių dalių sistemoje modifikavimo, išplėtimo ir eksploatavimo išlaidas, taip pat Sąjungos kompiuterizuotos sistemos sudėtinių dalių, įdiegtų šių valstybių narių institucijų patalpose ar atitinkamos valstybės narės paskirto subrangovo patalpose, einamąsias eksploatavimo išlaidas.

            11 straipsnis

               1.   Metinius asignavimus, įskaitant asignavimus, skirtus naudojimuisi kompiuterizuota sistema ir jos veikimui pasibaigus įgyvendinimo laikotarpiui, neviršydama Europos Parlamento ir Tarybos reglamente (ES) Nr. 1286/2013 (8) nustatytų finansinės perspektyvos ribų, tvirtina biudžeto institucija.

               2.   Valstybės narės įvertina ir skirsto biudžetą bei žmogiškuosius išteklius, kurių reikia 5 straipsnyje nurodytiems jų įsipareigojimams įvykdyti. Komisija ir valstybės narės teikia žmogiškuosius, biudžetinius ir techninius išteklius, kurių reikia kompiuterizuotai sistemai modifikuoti, išplėsti, eksploatuoti ir toliau plėtoti.

            12 straipsnis
            Sprendimas Nr. 1152/2003/EB panaikinamas.
            Nuorodos į panaikintą sprendimą laikomos nuorodomis į šį sprendimą, ir skaitomos pagal priede pateiktą atitikties lentelę.

            13 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            14 straipsnis
            Šis sprendimas skirtas valstybėms narėms.

            Priimta Strasbūre 2020 m. sausio 15 d.

                  Europos Parlamento vardu

                  Pirmininkas

               D. M. SASSOLI

                  Tarybos vardu

                  Pirmininkė

               N. BRNJAC

            (1)  OL C 62, 2019 2 15, p. 108.

            (2)  2019 m. balandžio 4 d. Europos Parlamento pozicija (dar nepaskelbta Oficialiajame leidinyje) ir 2019 m. gruodžio 19 d. Tarybos sprendimas.

            (3)  2003 m. birželio 16 d. Europos Parlamento ir Tarybos sprendimas Nr. 1152/2003/EB dėl akcizais apmokestinamų produktų judėjimo ir priežiūros kompiuterizavimo (OL L 162, 2003 7 1, p. 5).

            (4)  2019 m. gruodžio 19 d. Tarybos direktyva (ES) 2020/262, kuria nustatoma bendroji akcizų tvarka (žr. šio Oficialiojo leidinio p. 4).

            (5)  2009 m. liepos 24 d. Komisijos reglamentas (EB) Nr. 684/2009, kuriuo įgyvendinamos Tarybos direktyvos 2008/118/EB nuostatos, susijusios su akcizais apmokestinamų prekių, kurioms pritaikytas akcizų mokėjimo laikino atidėjimo režimas, gabenimo kompiuterinėmis procedūromis (OL L 197, 2009 7 29, p. 24).

            (6)  2012 m. gegužės 2 d. Tarybos reglamentas (ES) Nr. 389/2012 dėl administracinio bendradarbiavimo akcizų srityje ir panaikinantis Reglamentą (EB) Nr. 2073/2004 (OL L 121, 2012 5 8, p. 1).

            (7)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).

            (8)  2013 m. gruodžio 11 d. Europos Parlamento ir Tarybos reglamentas (ES) Nr. 1286/2013, kuriuo nustatoma 2014–2020 m. Europos Sąjungos mokesčių sistemų veikimo gerinimo veiksmų programa („Fiscalis 2020“) ir panaikinamas Sprendimas Nr. 1482/2007/EB (OL L 347, 2013 12 20, p. 25).

            PRIEDAS

               ATITIKTIES LENTELĖ

                        Sprendimas Nr. 1152/2003/EB

                        Šis sprendimas

                        1 straipsnis

                        1 straipsnis

                        2 straipsnio pirma pastraipa

                        –

                        2 straipsnio antra pastraipa

                        2 straipsnis

                        3 straipsnis

                        3 straipsnis

                        4 straipsnis

                        4 straipsnis

                        5 straipsnis

                        5 straipsnis

                        6 straipsnis

                        6 straipsnis

                        7 straipsnio 1 dalis

                        7 straipsnio 1 dalis

                        7 straipsnio 2 dalis

                        7 straipsnio 2 dalis

                        7 straipsnio 3 dalis

                        –

                        8 straipsnio 1 dalis

                        8 straipsnio 1 dalis

                        8 straipsnio 2 dalis

                        –

                        8 straipsnio 3 dalis

                        8 straipsnio 2 dalis

                        9 straipsnis

                        9 straipsnis

                        10 straipsnis

                        10 straipsnis

                        11 straipsnio 1 dalies pirma pastraipa

                        –

                        11 straipsnio 1 dalies antra pastraipa

                        11 straipsnio 1 dalis

                        11 straipsnio 2 dalis

                        11 straipsnio 2 dalis

                        –

                        12 straipsnis

                        12 straipsnis

                        13 straipsnis

                        13 straipsnis

                        14 straipsnis

                        –

                        Priedas